**TELEPÜLÉSRENDEZÉSI MEGÁLLAPODÁS**

amely létrejött egyrészről

**Budapest Főváros VII. kerület Erzsébetváros Önkormányzata**

(székhely: 1073 Budapest, Erzsébet krt.6.; adószám: 15735708-2-42; statisztikai számjel: 15735708-8411-321-01; törzsszám: 735704 a továbbiakban „**Önkormányzat**”) képviseletében Niedermüller Péter polgármester

valamint másrészről a

**Liget City Project Korlátolt Felelősségű Társaság**

(székhely: 1118 Budapest, Villányi út 47.; cégjegyzékszám: 01-09-339351; adószám: 26689041-2-43; statisztikai azonosító: 26689041-6810-113-01; a továbbiakban „**Beruházó**”) képviseletében [meghatalmazás alapján Daróczi Ferenc]

(az Önkormányzat és a Beruházó a továbbiakban együtt „**Felek**”) között a mai napon az alábbiak szerint:

**I. BEVEZETŐ RENDELKEZÉSEK**

**1.**

A Beruházó kizárólagos tulajdonát képezik a jelen megállapodáshoz *1. sz. mellékletként* csatolt helyszínrajzon megjelölt, Budapest VII. kerületében található alábbi ingatlanok (a továbbiakban együtt „**Ingatlanok**”):

**a)** 33405 hrsz. (Dembinszky utca 12.)

**b)** 33413 hrsz. (Rottenbiller utca 31.)

**c)** 33414 hrsz. (Rottenbiller utca 33.).

**2.**

A Beruházó az Ingatlanok területén részben a meglévő épületállomány bontásával és az Ingatlanok újonnan történő beépítésével, részben pedig a meglévő és egyes esetekben műemléki védelem alatt álló épületek megtartásával és megújításával egy igényes építészeti kialakítású, vegyes rendeltetésű épületegyüttes megvalósítását tervezi (a továbbiakban „**Projekt**”).

**3.**

A Projekt építészeti koncepciójának kialakítása céljából a Beruházó – egyebek mellett az Önkormányzat a műemlékvédelmi szakma képviselőinek a bírálatba történő bevonásával - nemzetközi építészeti ötletpályázatot bonyolított le, amelynek eredményei alapján a Projekt koncepciótervének kidolgozása jelenleg folyamatban van. A jelenlegi előzetes beépítési koncepció, ill. a jelenleg előre látható tervezett beépítési paraméterek összefoglalása jelen megállapodás *2. sz. mellékletét* képezi, a Beruházó ugyanakkor a változtatás lehetőségét fenntartja. Az előzetes beépítési koncepcióra tekintettel a későbbiekben előre láthatólag szükséges lesz az irányadó településrendezési eszközök, így különösen Budapest Főváros VII. kerület Erzsébetváros Önkormányzata Képviselő-testülete Erzsébetváros Építési Szabályzatáról szóló 25/2018 (XII.21) rendeletének felülvizsgálata és esetleges módosítása is.

**4.**

Az Önkormányzat településrendezési szempontból támogatja a részben erősen leromlott állapotú, újrahasznosításra és modernizálásra szoruló telektömb fejlesztését, amely előre láthatólag kedvező hatással bír majd különösen a közvetlen környezet, de az egész városrész élhetőségére, ellátására és fejlődésére is.

Erre tekintettel az Önkormányzat Képviselő-testülete 595/2020. (VIII.25.) számú határozatával úgy döntött, hogy „*a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 2. §-ának 4a. pontjában foglaltak alapján a Budapest VII. kerület Rottenbiller utca – Damjanich utca – Bethlen Gábor utca – Dembinszky utca által határolt 38. sz. tömb területét kiemelt fejlesztési területté nyilvánítja”*.

Az Önkormányzat Képviselő-testülete 596/2020. (VIII.25.) számú határozatával úgy döntött továbbá, hogy „*megindítja a Budapest, VII. kerület Erzsébetváros Önkormányzata Képviselő-testületének 25/2018. (XII.21.) számú rendeletével jóváhagyott jelenleg hatályos Erzsébetváros Építési Szabályzatának módosítását a Rottenbiller utca – Damjanich utca – Bethlen Gábor utca – Dembinszky utca által határolt 38. sz. tömb területére vonatkozóan tárgyalásos eljárásban”.*

**5.**

Tekintettel Budapest Főváros VII. kerület Erzsébetváros Önkormányzata Képviselő-testületet Erzsébetváros Építési Szabályzatáról szóló 25/2018. (XII.21.) számú önkormányzati rendeletének (a továbbiakban „**EÉSZ**”) esetleges módosítására, valamint a Projektet környező közterületek és infrastruktúra, továbbá a helyi lakosság érintettségére, indokolt és célszerű a Felek között a Projekt megvalósítása kapcsán szükséges együttműködésnek már annak korai szakaszában történő szabályozása és az épített környezet alakításáról és védelméről szóló 1997. évi LXXVIII törvény 30/A. § szerinti településrendezési szerződés előkészítése.

Jelen megállapodást az Önkormányzat Képviselő-testülete …/2020. (…) számú határozatával hagyta jóvá.

**6.**

Ennek előre-bocsátásával a Felek az alábbiakban állapodnak meg:

**II. ÁLTALÁNOS EGYÜTTMŰKÖDÉS**

**1.**

A Felek kölcsönösen kijelentik, hogy a Projekt előkészítésében és megvalósításában együttműködnek és vállalják, hogy egymás részére az ehhez szükséges tájékoztatást kölcsönösen megadják.

**2.**

A Beruházó vállalja, hogy megfelelő időben tájékoztatja az Önkormányzatot és az érintett helyi lakosságot a Projekt megvalósulásának lényeges lépéseiről.

**III. A HELYI TELEPÜLÉSRENDEZÉSI ESZKÖZÖK FELÜLVIZSGÁLATA**

**1.**

A Beruházó vállalja, hogy jelen megállapodás aláírását követően haladéktalanul (előre láthatólag 2020. október végéig) saját költségén elkészítteti és az Önkormányzat rendelkezésére bocsátja a településrendezési eszközök módosítását megalapozó, az EÉSZ-módosítását alátámasztó tanulmánytervet és az annak részét képező beépítési környezetalakítási tervet. Ennek során tisztázásra kerülnek mindazon elemek, amelyekben a jelen megállapodás *2. sz. mellékletét* képező „Liget City szabályozási irányelvek” koncepció eltér a helyi településrendezési eszközök jelenlegi előírásaitól.

**2.**

Az Önkormányzat vállalja, hogy a tervezés során a Beruházóval, illetve az általa megbízott tervezővel együttműködik, az alátámasztó tanulmánytervnek a Beruházó általi rendelkezésre bocsátását követően késedelem nélkül megvizsgálja a helyi településrendezési eszközöktől esetlegesen igényelt eltéréseket és a telepítési tanulmányterv hiánytalan rendelkezésre bocsátását követő 30 (harminc) napon belül dönt annak támogathatóságáról.

**3.**

Az Önkormányzat vállalja továbbá, hogy a Beruházóval egyeztetve elvégezteti a településrendezési eszközök fentiek szerinti módosításához szükséges szaktervezői szolgáltatásokat. A Felek kijelentik, hogy az EÉSZ módosításhoz szükséges dokumentáció elkészítésére és a vonatkozó eljárás lefolytatására nézve háromoldalú tervezési vállalkozási szerződést kötöttek az A.P.S Mérnöki Iroda Kft-vel (1112 Budapest, Gulyás utca 27/6) a Beruházó költségviselése mellett, melyet a költségviselő 2020. október 07. napján írt alá.

**4.**

Az Önkormányzat vállalja, hogy a településrendezési eszközök módosításához szükséges eljárást az elkészült tervek alapján a szaktervező közreműködésével a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.08.) Kormányrendeletnek és az irányadó más jogszabályoknak megfelelően, az ezekben meghatározott határidők figyelembevétele mellett lefolytatja és döntést hoz a szükséges módosítás elfogadására nézve. A Beruházó vállalja, hogy az Önkormányzatot a szükséges eljárások lefolytatásában támogatja és a Projekt aktualizált beépítési koncepciótervét igény esetén az Önkormányzat rendelkezésére bocsátja.

**IV. A BERUHÁZÓ KÖTELEZETTSÉGVÁLLALÁSAI**

**1.**

A Beruházó vállalja, hogy a Projekt megvalósítása esetén annak építészeti kialakítása és kivitelezése során lehetőség szerint magas színvonalú megoldások alkalmazására és igényes minőségi követelmények alkalmazására törekszik.

**2.**

A Beruházó vállalja, hogy a Projekt megvalósítása esetén az ahhoz szükséges időbeli ütemezésben saját költségére megtervezteti, engedélyezteti és kivitelezteti a Projekt megvalósításához közvetlenül szükséges magán- és közterületi útépítési és közműmunkálatokat (a továbbiakban együtt „**Infrastrukturális Munkálatok**”) és az ennek során létrejövő közterületi létesítményeket – amennyiben ezt jogszabály előírja – átadja az Önkormányzat vagy az érintett egyéb (köz)terület mindenkori tulajdonosa, illetve az adott szolgáltató(k) tulajdonába, illetve kezelésébe, az Önkormányzat pedig vállalja, hogy azokat ez esetben átveszi. Az Infrastrukturális Munkálatok lebonyolítása kapcsán a Felek azok pontos jellegének és terjedelmének ismertté válását követően haladéktalanul külön megállapodást kötnek.

**3.**

A Beruházó vállalja továbbá, hogy az Ingatlanok közvetlen környezetének, különösen humán infrastruktúrával való ellátottságának fejlesztésére, fásítással és más módon történő élhetőbbé tételére, közbiztonságának és közlekedési ellátottságának javítására és egyéb hasonló közérdekű célokra a lentiek szerinti esedékessé válást követő 30 napon belül megkötendő külön pénzeszköz-átadási megállapodás alapján mindösszesen **150.000.000,- Ft (azaz százötvenmillió Forint)** összegű infrastruktúra-fejlesztési hozzájárulást bocsát az Önkormányzat rendelkezésére. Ezen összegnek a Beruházó általi megfizetése az alábbiak szerint esedékes:

1. 75.000.000,- Ft (azaz hetvenötmillió Forint) a helyi településrendezési eszközöknek a Beruházó által jóváhagyott terveknek megfelelően történő módosításakor (a módosítás hatályba lépésekor) egy összegben;
2. 75.000.000,- Ft (azaz hetvenötmillió Forint) az egyes Ingatlanok között azok telekterülete arányában több részletre megosztva, az adott Ingatlan be- vagy átépítésének megkezdésekor.

A b) ponttal összefüggésben a Felek tisztázólag rögzítik, hogy a be- vagy átépítés megkezdésének az adott Ingatlanon a Projekt valamely elemének megvalósítása érdekében kivitelezett engedély- vagy bejelentésköteles építési munkálatnak a Beruházó vagy más harmadik személy általi megkezdése, kezdési időpontnak pedig az építési napló megnyitása minősül. Karbantartási és hasonló fenntartási jellegű munkálatok, valamint bontási munkálatok e tekintetben figyelmen kívül maradnak.

A Felek már most megállapodnak továbbá abban, hogy az Ingatlanokat érintő telekalakítás esetén a Beruházó fizetési kötelezettsége a továbbiakban - a telekalakítás engedélyezésétől és az annak ingatan-nyilvántartási átvezetésére irányuló kérelem benyújtásától kezdődően - a telekalakítást követő ingatlan-nyilvántartási állapothoz igazodik, azaz az Ingatlanok területéből kialakuló egyes építési telkek területének a kialakuló építési telkek összterületéhez viszonyított arányában oszlik meg és az így kialakuló egyes építési telkek be- vagy átépítésének a fentiek szerinti megkezdésével válik részletekben esedékessé.

**4.**

A Beruházó vállalja, hogy az 1. a) pontban említett Ingatlanon található ún. „Bagolyvár” épülete mögötti falfelületet – amennyiben az műszaki és engedélyezési szempontból lehetséges - ún. „zöld falként” alakítja ki, feltéve, hogy ehhez harmadik személyek hozzájárulása nem szükséges, vagy az rendelkezésre áll. A Felek a kialakítás részleteiről a III. fejezet szerinti eljárás keretében további egyeztetést folytatnak. Arra az esetre, amennyiben a zöld fal kialakítása műszaki vagy hatósági engedélyezési okból és/vagy harmadik személyek szükséges hozzájárulása hiányában nem lehetséges, a Beruházó mentesül ezen kötelezettsége alól, köteles azonban helyette 3.000.000,- Ft (azaz hárommillió Forint) összegű kiegészítő infrastrukturális hozzájárulást megfizetni az Önkormányzat javára, amelyet az Önkormányzat a 3. pontban említett célokra fordít. A kiegészítő infrastrukturális hozzájárulás a 3. b) pontban említett feltételekkel és időpontban fizetendő, azzal, hogy annak teljes összege a „Bagolyvár” épületének telkét érintő építési munkálatok megkezdésével, de legkorábban a zöld fal megvalósítását akadályozó körülményről a Beruházó által történő tudomásszerzéssel válik esedékessé.

**5.**

A Beruházó vállalja, hogy az Infrastrukturális Munkálatok vagy – amennyiben arra korábban kerül sor - a Projekt, illetve valamely eleme építési munkálatainak megkezdése előtt a csatlakozó érintett közterületeken és egyéb ingatlanokon található építmények állapotát saját költségén felméreti, arról állapotrögzítő szakértői dokumentációt készíttet és azt az Önkormányzat rendelkezésére bocsátja.

**6.**

A Projekt keretében megvalósítani kívánt lakófunkcióra is tekintettel a Beruházó vállalja, hogy az Ingatlanok területén a vonatkozó biztonsági és egyéb előírások betartásával a Projekt által várhatóan generált igényeknek észszerűen megfelelő játszóteret is kialakít.

**7.**

A Beruházó vállalja továbbá, hogy – a környező közterületek gondozásával kapcsolatos jogszabályi kötelezettségein túlmenően – a Projekt megvalósulása esetén gondoskodik minden olyan belső terület (játszótér, kert, udvar stb.) fenntartásáról és gondozásáról, amely a közforgalom számára a Projekt keretében tartós rendeltetéssel hozzáférhetővé válik. A Beruházó a Projekt vagy bármely elemének eladása esetén ezen kötelezettséget jogosult és egyben köteles az új tulajdonosra átruházni.

**V. AZ ÖNKORMÁNYZAT KÖTELEZETTSÉGVÁLLALÁSAI ÉS NYILATKOZATAI**

**1.**

Az Önkormányzat vállalja, hogy a rendelkezésére álló jogszerű eszközökkel, így pl. hatósági és tervezői egyeztetéseken történő részvétel, konzultációs lehetőség biztosítása, adott esetben a helyi lakosság tájékoztatása stb. útján törekszik a Projekt megvalósulásának elősegítésére, így különösen támogatja a Beruházót a szükséges hatósági engedélyek és más hozzájárulások megszerzésében.

**2.**

Az Önkormányzat az Infrastrukturális Munkálatok által érintett szomszédos közterületek tekintetében vállalja, hogy a részéről szükséges tulajdonosi és/vagy kezelői hozzájárulások és más hasonló nyilatkozatok kiadása ügyében a Beruházó kérésére adott időben soron kívül határoz, valamint a szükséges telekterületeket harmadik személyek használati jogaitól mentesen és – amennyiben ez jogszabályilag lehetséges - díjazás nélkül a Beruházó rendelkezésére bocsátja.

**3.**

Az Önkormányzat tudomással bír arról, hogy a Projekt létesítése során a munkaterület átmeneti lehatárolásához esetlegesen szükséges résfal állékonyságának biztosítása érdekében föld alatti kihorgonyzásos technológia kerülhet alkalmazásra. Az Önkormányzat a tulajdonában álló, az Ingatlanokkal szomszédos közterületek tekintetében kész hozzájárulását adni a kihorgonyzás alkalmazásához. A kihorgonyzások a meglévő közműveket és a környező épületek és utak állagát nem károsíthatják. A Beruházó köteles a kihorgonyzások alkalmazását minden érintett közműszolgáltatóval egyeztetni és beszerezni azok előzetes írásbeli hozzájárulását. Amennyiben ezen technológia alkalmazásával összefüggésben károk keletkeznek, a Beruházó saját költségére köteles ezeket elhárítani, ill. megtéríteni. A kihorgonyzások létesítését a Beruházó előzetesen egyezteti az Önkormányzattal és azok pontos elhelyezkedéséről a kivitelezést követően megvalósulási dokumentáció átadásával tájékoztatja az Önkormányzatot. A kihorgonyzások csak legkésőbb a Projekt használatbavételi engedélye iránti kérelem benyújtásának időpontjáig állhatnak ténylegesen terhelés alatt. Ezt követően a horgonyok a talajban maradnak, a Beruházó azokat eltávolítani nem köteles, azonban közmű- vagy egyéb munkálatok során szabadon elvághatók vagy eltávolíthatók.

**4.**

Az Önkormányzat tudomással bír továbbá arról is, hogy amennyiben az EÉSZ az Ingatlanok telekhatárig történő beépítését írja elő, ehhez szükséges lehet, hogy az építési területet lehatároló és a beépítést követően el nem távolítandó, 0,5 méter széles földalatti résfal az Ingatlanok telekhatárainak külső élén, azaz részben vagy egészben közterületen kerüljön elhelyezésre. Tekintettel arra, hogy az ilyen formában történő beépítés és a közterület ilyen módon történő igénybevétele megfelel az Országos településrendezési és építési követelményekről szóló 253/1997. (XII.20.) Kormányrendelet (a továbbiakban „**OTÉK**”) 40. § (3) bekezdésben foglalt előírásoknak, az Önkormányzat a saját tulajdonában álló érintett ingatlanok tekintetében jelen megállapodás aláírásával is visszavonhatatlanul és – figyelemmel a fenti jogszabályi rendelkezésre - ellenérték nélkül hozzájárulását adja ehhez.

5.

A Felek rögzítik, hogy a jelen megállapodásban és a köztük létrejött jogviszony alapján a Beruházó bármely közérdekű felajánlása nem jelenti semmilyen Önkormányzat általi cselekmény, magatartás, szolgáltatás vagy nem tevés ellentételezését, semmilyen ellenszolgáltatást, nem függ az Önkormányzat bármilyen magatartásától vagy egyéb feltételtől, és erre tekintettel vagy ezzel összefüggésben az Önkormányzat semmilyen szolgáltatást, előnyt nem nyújt vagy nem biztosít a Beruházó részére. A felajánlások kizárólag a jelen megállapodásban rögzített célok elősegítését szolgálják bármilyen előny vagy ellenszolgáltatás vagy ezekre törekvés nélkül.

**VI. ZÁRÓ RENDELKEZÉSEK**

**1.**

Jelen megállapodás határozatlan időre jön létre. Mindkét fél jogosult a megállapodást felmondani, amennyiben a Projekt építési munkálatai jelen megállapodás kölcsönös aláírásától számított 3 éven belül nem kezdődnek meg.

**2.**

A Beruházó az Önkormányzat külön hozzájárulása nélkül is jogosult jelen megállapodás teljesítése során harmadik személyeket teljesítési segédként igénybe venni, ezek tevékenységéért ugyanakkor sajátjaként felel. A Beruházó az Önkormányzat hozzájárulásával bármikor jogosult arra is, hogy a jelen megállapodásból eredő jogait és kötelezettségeit – mentesülését eredményező hatállyal – részben, vagy egészben egy vagy több, választása szerinti harmadik személyre ruházza át. Amennyiben az átruházás a Beruházónak a társasági adóról és osztalékadóról szóló 1996. évi LXXXI. tv., vagy bármikor annak helyébe lépő jogszabály értelmében vett kapcsolt vállalkozása javára/terhére történik, ahhoz az Önkormányzat külön hozzájárulása nem szükséges, ill. az már jelen szerződéssel megadottnak minősül.

**3.**

A jelen megállapodással kapcsolatos szerinti valamennyi jognyilatkozat és értesítés a másik félhez intézett, közvetlenül átadott, vagy annak mindenkori székhelyére tértivevényes, ajánlott elsőbbségi levélként postázott, írásbeli nyilatkozattal közlendő és a másik fél általi kézhezvétellel, sikertelen postai kézbesítés esetén pedig a postára adást (a postabélyegző dátumát) követő ötödik munkanapon válik hatályossá. A jelen megállapodással összefüggő nyilatkozatok megtételére vonatkozó határidők megtartottnak minősülnek, amennyiben a nyilatkozatot legkésőbb az adott határidő utolsó napján postára adják.

**4.**

Amennyiben jelen megállapodás egyes rendelkezései érvénytelenek lennének, ez nem érinti a megállapodás egyéb részeinek az érvényességét. A Felek az érvénytelen feltételeket, amennyiben ez jogszabályilag lehetséges, olyan érvényes új kikötésekkel pótolják, amelyek az elérni kívánt célnak a leginkább megfelelnek, kivéve, ha a Felek a megállapodást az érvénytelen rendelkezés nélkül nem kötötték volna meg.

**5.**

Jelen megállapodásra és az itt nem szabályozott kérdésekre minden tekintetben a magyar jog mindenkor hatályos rendelkezései irányadók. A Felek ugyanakkor kölcsönösen vállalják, hogy – különös tekintettel a mindenkor hatályos számviteli szabályok betartására – a jelen szerződés teljesítése érdekében esetlegesen szükséges további szerződéseket, azok szükségessé válásakor haladéktalanul megkötik, feltéve, hogy az jelen megállapodás vagy jogszabály alapján kötelezettségüket képezi, és a megkötendő szerződés teljes mértékben összhangban áll jelen megállapodás rendelkezéseivel.

**6.**

A megállapodás eltérő időpontban történő aláírása esetére a Felek megállapodnak abban, hogy a korábban aláíró fél szerződési ajánlatához az aláírást követő 30 naptári napig kötve van.

**7.**

A Felek kölcsönösen kötelezettséget vállalnak arra, hogy a jelen megállapodásban rögzített adataiknak a megállapodás hatálya alatti esetleges megváltozásáról a másik felet 5 naptári napon belül írásban tájékoztatják.

**8.**

Jelen megállapodás kiegészítése és módosítása csak írásban érvényes. A Felek jelen megállapodás aláírásával a köztük a jelen megállapodás tárgyát képező kérdésekben mindezidáig esetlegesen létrejött valamennyi szóbeli vagy írásbeli megállapodást hatályon kívül helyezik.

**9.**

A Felek képviseletében jelen megállapodás lebonyolítása során jognyilatkozat tételére jogosultak a Felek mindenkori törvényes képviselőin túlmenően:

a) Az Önkormányzat képviseletében:

Sólyom Benedek főépítész

Cím: 1076 Budapest, Garay u. 5.

Telefon: 06 1 4623368

E-mail: foepitesz@erzsebetvaros.hu

b) A Beruházó képviseletében:

Daróczi Ferenc

Cím: 1047 Budapest, Károlyi István u. 7. fszt. 2.

Telefon: 06 30 3436950

E-mail: ferenc.daroczi@idpmc.hu

**10.**

A Beruházó kijelenti, hogy Magyarországon bejegyzett és működő gazdasági társaság, amely nem áll csőd-, felszámolási- vagy végelszámolási eljárás hatálya alatt. Az államháztartásról szóló 2011. évi CXCV. törvény (továbbiakban: Áht.) 1. § 4. pontja és a 41. § (6) bekezdése értelmében, továbbá az államháztartásról szóló törvény végrehajtásáról szóló 368/2011. (XII.31.) Korm. rendelet 50. § (1a) bekezdése, illetőleg a nemzeti vagyonról szóló 2011. évi CXCVI. törvény 3. §(1) bek. 1. pontja szerint a Beruházó képviselője úgy nyilatkozik, hogy a Felajánló átlátható szervezetnek minősül. A Felek rögzítik, hogy az Önkormányzat jelen pont szerinti feltétel ellenőrzése céljából, a jelen szerződésből eredő követelések elévüléséig az Áht. 55. §-ban foglaltak szerint jogosult a Beruházó átláthatóságával összefüggő, az Áht. 55. §-ban meghatározott adatokat kezelni. A Beruházó – képviselője útján – a jelen pont szerinti nyilatkozatban foglaltak változása esetén arról haladéktalanul köteles az Önkormányzatot tájékoztatni. Az esetlegesen valótlan tartalmú nyilatkozat alapján kötött szerződést az Önkormányzat felmondja vagy – ha teljesítésére még nem került sor – a szerződéstől eláll.

**11.**

Jelen megállapodás 7 oldalból áll és 5 (öt) egyező példányban került aláírásra. A Felek tisztázólag rögzítik, hogy jelen megállapodás önálló településrendezési kötelezettséget nem keletkeztet és az illetékes ingatlanügyi hatósághoz nem kerül benyújtásra, ez alapján településrendezési kötelezettség tényének feljegyzésére nem kerülhet sor.

**12.**

Jelen megállapodás esetlegesen eltérő időpontban történő aláírása esetén a korábban aláíró fél ajánlatához 8 napig kötve marad.

Budapest, 2020. ……………………………….

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_  **Budapest Főváros VII. kerület Erzsébetváros Önkormányzata**  Niedermüller Péter  polgármester | \_\_\_\_\_\_\_\_\_\_\_\_\_\_\_\_\_\_\_\_  **Liget City Project Korlátolt Felelősségű Társaság**  Daróczi Ferenc  meghatalmazott |

Főépítész aláírása:

………………………………………….

Sólyom Benedek főépítész

Jogilag ellenőrizte:

………………………………………….

Dr. Laza Margit jegyző

Pénzügyi ellenjegyzés:

…………………………………………

Nemes Erzsébet gazdasági vezető

1.sz. melléklet - helyszínrajz

